Pripravimo nekaj preprostih koordinacijskih spojin!

Za poskuse potrebujete:

- 0,5 M vodne raztopine naslednjih ionov: Co2+, Cu2+, Ni2+, Mn2+ in Zn2+,
- 1 M raztopino amoniaka, 4 M raztopino amoniaka in 25 % raztopino amoniaka,
- vse raztopine naj bodo v plastičnih plastenkah s kapalnim nastavkom in zamaškom,
- zobotrebce za mešanje,
- lupo,
- belo in temno podlago za lažje opazovanje barvnih sprememb,
- plastične blistre, v katerih boste izvajali poskuse,
- večjo plastenko za odlaganje odpadkov,
- destilirano vodo,
- papirnato brisačo,
- pladenj za reagente in ostale potrebščine.

Raztopine kovinskih ionov je pripravil učitelj iz ustreznih, v vodi topnih, soli.

Zaščita: plastične rokavice, halja in zaščitna očala.

Pri izvajanju poskusov vedno izberite po eno raztopino kovinskih ionov in vse tri raztopine amoniaka in trenutno uporabljene reagente postavite predse, ostale raztopine kovinskih ionov naj bodo v ozadju, da ne bo prišlo do zamenjave raztopin kovinskih ionov.

Ko končate eno serijo poskusov, postavite uporabljeno raztopino v ozadje in izberite novo. Kljub temu, da ima blister devet jamic, za vsako serijo poskusov vzemite svež blister, ker bi amoniak, ki izhlapeva iz uporabljenih jamic, lahko vplival na rezultate poskusov z drugimi kovinskimi ioni. Po uporabi odlijte preostanke na blistru v posodo za odpadke in blister sperite z vodo. Za novo serijo poskusov vzemite nov blister.

Varnost pri delu
Predno začnete z delom, si oglejte oznake na kemikalijah, ki opozarjajo na nevarnost. Nevarnosti se izognete tako, da delate s plastičnimi rokavicami in da ves čas nosite zaščitna očala. Tudi sama izvedba poskusov je izpeljana tako, da je nevarnost minimizirana, saj izvajate poskuse v kapljicah. Po vsaki seriji poskusov izperite preostanke v zato posebej pripravljene posode za odpadke.

Kobaltov klorid | R/S stavki
| R: 49 22 42/43 S: 22 53 45 Strupen pri zaužitju. Pri vdihavanju prahu lahko povzroči občutljivost. Uporabi rokavice, zaščitna očala in haljo.
Bakrov klorid |
| R: 22 37/38 41 S: 26 36/37/39 Dražljiv pri stiku s kožo. Okolju nevaren. Uporabi rokavice, zaščitna očala in haljo.
Zinkov klorid |
| R: 34 50/53 S: 7/8 28 45 60 61 Koroziven, zelo toksičen za vodne organizme. Pri kontaktu s kožo, takoj speri mesto z veliko vode.
Manganov klorid |
| Dražeč.
Nikljev klorid |
| R: 45 25 23 S: 53 45 Toksičen pri zavžitju. Lahko povzroča rakasta obolenja pri dolgotrajnejšem stiku. Ob primeru zavžitja, takoj poišči zdravniško pomoč. Pri delu so potrebna zaščitna očala, rokavice in halja.
Amoniak |
| R: 34 50 S: 26 36 37 39 45 61 Koroziven. Pri koncentracijah nad 30% povzroča opekline. Zelo toksičen za vodne organizme. V primeru kontakta s kožo ali očmi, takoj speri mesto z veliko količino vode.

« Predhodni | Naprej »