Hem - življenjsko pomembna koordinacijska spojina

Funkcija hema v hemoglobinu
Hem je koordinacijska spojina, sestavina mnogih pomembnih proteinov v človeškem organizmu, npr. hemoglobina, mioglobina in vrste encimov. Ključna funkcija hemoglobina je prenos kisika po krvi v celice. V hemu je na centralni Fe2+ ion s štirimi koordinativnimi vezmi vezan porfirinski obroč. Donorji elektronskih parov za tvorbo koordinativnih vezi so dušikovi atomi porfirinskega obroča.

Struktura hema B, vir: Wikipedija

Železovi(II) ioni lahko tvorijo največ šest koordinativnih vezi, zato se hem "vgnezdi" v proteinsko makromolekulo globina tako, da nastane peta koordinativna vez, tokrat z dušikovim atomom amino skupine, ki je vezana na stransko verigo polipeptida globina in Fe2+ ionom. Na šesto, še nezasedeno mesto, ki ga ima Fe2+ ion na voljo za tvorbo koordinativnih vezi pa se reverzibilno veže molekula kisika.

Tako lahko opravlja hemoglobin po zaslugi koordinativnih vezi med Fe2+ ionom hema in kisikom svoje ključno poslanstvo, ki nam omogoča dihanje in s tem življenje, zato ne mislite, da je bil čas, ki ste ga posvetili tej enoti, vržen v prazno.

« Predhodni